Kirken i Frederikshavn er stadig ramt af coronavirus. Derfor aflyser de nu gudstjenesterne den 24. december.

Abildgaard Kirke i Frederikshavn aflyser fire julegudstjenester den 24. december. Aflysningerne sker efter, at to medarbejdere er testet positiv for coronavirus. Det fortæller Marianne Bach, der er præst i Abildgård Kirke. Det var ellers planen, at gudstjenesterne skulle have været holdt både i kirken og Arena Nord, men nu er de altså aflyst. Der er også planlagt gudstjenester den 25. og 26. december, men det er endnu ikke afgjort om de også aflyses. -	Gudstjenesterne både den 25. og 26. december afhænger af hvor mange, som bliver konstateret smittet. Alle medarbejdere bliver nu testet, og det er så det resultat, som vi kigger på, siger Marianne Bach. Om gudstjenesterne i juledagene aflyses skrives på Abildgaard Kirkes hjemmeside, facebookside og så vil det stå ved kirken. I stedet har kirken lagt to gudstjenester på nettet, som kan streames. Den ene er målrettet børn- og unge, mens den anden er en gudstjeneste, som leder op til jul med musik og korsang. Du kan også se en julegudstjeneste fra Hals Kirke den 23. december kl. 19.50 på TV2 Nord Salto.